རང་རྒྱུད་ལ་གདོད་མ་ནས་བཞུགས་པའི་ཆོས་སྐུ་ཡིན་ལ། དེ་ཕྱིན་ཅི་
མ་ལོག་པར་མཚོན་པར་བྱེད་པ་པོ་ནི་དཔལ་ལྡན་བླ་མ་སྟེ། དེ་ཇི་ལྟ་བ་
བཞིན་མཚོན་པར་བྱ་བའི་གཞི་ནི་སློབ་མའི་སྙིང་ཉིད་དོ། སེམས་ཀྱི་གནས་
ལུགས་དེ་རྟོགས་པ་ཙམ་གྱིས་དུས་སྐད་ཅིག་མ་གཅིག་ལ་ལས་དང་ཉོན་
མོངས་ཀྱིས་བསྡུས་པའི་གནོད་བྱེད་གདུག་པ་ཅན་ཐམས་ཅད་འཇོམས་
པར་བྱེད་པས་ན་དྲིན་ཅན་བླ་མ་དེ་ནི་གཡུལ་དུ་དཔའ་བའི་དཔའ་བོ་དང་འདྲ་
བས་གུས་པར་བྱའོ། གསུམ་པ་སྨན་པའི་དཔེས་ནི། དོན་ལ་བལྟས་ནས་
བྱས་པ་དྲིན་དུ་གཟོ་བའི་ཕྱིར། སྨན་པའི་རྒྱལ་པོ་དེ་ནི་རྟག་ཏུ་གཟུང་བར་བྱ།
ཞེས་གསུངས་ཏེ། བླ་མ་དམ་པ་དེས་བདག་ལ་ཕན་པའི་དོན་ཆེན་པོ་རྒྱུན་
མི་འཆད་པར་མཛད་པ་ལ་བལྟས་ནས་བྱས་པ་ཤེས་ཤིང་དྲིན་དུ་གཟོ་བའི་
ཕྱིར། བླ་མ་དམ་པ་དུག་གསུམ་གྱི་ནད་གསོ་བ་ལ་མཁས་པ་སྨན་པའི་
རྒྱལ་པོ་ལྟ་བུ་དེ་ནི་དུས་རྟག་ཏུ་གུས་པས་གཟུང་བར་བྱའོ། དེ་ཡང་དཀོན་
བརྩེགས་ལས། བླ་མ་ལ་སྨན་པའི་འདུ་ཤེས་དང་། རང་ལ་ནད་པའི་འདུ་
ཤེས་དང་། ཆོས་ལ་སྨན་གྱི་འདུ་ཤེས་དང་། ཆོས་ནན་ཏན་གྱིས་ཉམས་སུ་
ལེན་པ་ལ་ནད་ཉེ་བར་འཚོ་བའི་འདུ་ཤེས་འཇོག་པར་གསུངས་པ་བཞིན་ནོ།
བཞི་པ་མཉན་པའི་དཔེས་ནི། འཁོར་བའི་རྒྱ་མཚོ་ཟབ་ཅིང་རྒྱ་ཆེ་ལས།
སྒྲོལ་བའི་གྲུ་མཆོག་དེ་ནི་གཞན་མེད་དེ། དམ་པའི་གྲུ་ལ་བརྟེན་ནས་བདེ་
ཆེན་རྙེད་གྱུར་པའི། སྟོབས་ཆེན་མཉན་པ་དེ་ནི་གཡོ་མེད་ཀུན་གྱིས་བཀུར།
ཞེས་གསུངས་ཏེ།